Svartebørsloven

Svartebørsloven (fullt navn: lov om forbud mot prispåslag ved videresalg av billetter til kultur- og idrettsarrangementer) er en norsk lov som forbyr svartebørssalg av billetter.

Det følger av lovens paragraf 1 at det er forbudt å selge billetter til kultur- og idrettsarrangementer til en høyere pris enn den som er påført billetten fra arrangørens side, eller som billetten første gang ble solgt for. Videre gir loven kjøperen rett til å kreve tilbake betalt overstigende billettpris.

Loven har imidlertid ingen bestemmelser som gjør overtredelser av forbudet straffbart.

Svartebørsloven ble vedtatt 29. juni 2007 og trådte i kraft 1. juli samme år.

Referanser

Eksterne lenker
 Lovdata

Norske lover
Lover av 2007